### NN 148/2023 (13.12.2023.), Odluka o porezima Općine Markušica

Općina Markušica

2121

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, br. 33/1, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članaka 20. i 42. Zakona o lokalnim porezima (»Narodne novine«, br. 115/16, 101/17, 114/22 i 114/23 – u daljnjem tekstu: Zakon) i članka 44. Statuta Općine Markušica (»Službeni vjesnik VSŽ« broj 31A/21), Općinsko vijeće Općine Markušica na svojoj 22. sjednici održanoj 27. studenoga 2023. godine donosi

ODLUKU

O POREZIMA OPĆINE MARKUŠICA

Članak 1.

Ovom se Odlukom propisuju vrste poreza koje pripadaju Općini Markušica, visina stope poreza na potrošnju i visina poreza na kuće za odmor te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

Članak 2.

Općinski porezi jesu:

1. porez na potrošnju,

2. porez na kuće za odmor.

Članak 3.

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Markušica.

Članak 4.

Obveznik poreza na potrošnju iz članka 3. ove Odluke je pravna i fizička osoba koja pruža ugostiteljske usluge u ugostiteljskim objektima koji se nalaze području Općine Markušica.

Članak 5.

Osnovica za porez na potrošnju iz članka 3. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Članak 7.

Stopa poreza na potrošnju iznosi 3 %.

Članak 8.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, nadležna Porezna uprava.

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Markušica.

Članak 10.

Porez na kuće za odmor na području Općine Markušica plaća se u visini od 1,59 eura godišnje po m2 korisne površine kuće za odmor.

Članak 11.

Porez na kuće za odmor ne plaća se na kuće za odmor koje se ne mogu koristiti.

Kućom za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice.

Članak 12.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, nadležna Porezna uprava.

Članak 13.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun, i to do zadnjeg dana u mjesecu za protekli mjesec.

Članak 14.

Postupci utvrđivanja poreza započeti po odredbama Odluke o porezima Općine Markušica (»Narodne novine« 92/17), koji nisu dovršeni do stupanja na snagu ove Odluke, dovršiti će se prema odredbama Odluke o porezima Općine Markušica (»Narodne novine« broj 92/17).

Članak 15.

Stupanjem na snagu ove Odluke prestaje važiti Odluka o porezima Općine Markušica (»Narodne novine« broj 92/17).

Članak 16.

Ova Odluka objavit će se u »Službenom vjesniku Vukovarsko-srijemske županije«, a stupa na snagu 1. siječnja 2024. godine.

Klasa: 410-23/23-01/01

Urbroj: 2196-18-02-23-1

Markušica, 27. studenoga 2023.

Predsjednik
 Općinskog vijeća
 Dragoslav Zorić, v. r.